S p r á v a
z plánovanej zahraničnej pracovnej cesty

1. Účastník ZPC:
		
Titul, meno a priezvisko:	PaedDr. Eva Obžerová	
Pracovisko:	Sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
		
2. Zahraničná pracovná cesta:
Štát:	Rakúsko	
Mesto:	Graz	
Vykonaná v doch:	18. 03. – 22. 03. 2014	
Prijímajúca organizácia:	Európske centrum pre moderné jazyky (ďalej aj „ECML“), Nikolaiplatz 4, 8020 Graz 	
Účel cesty:	Účasť na 23. zasadnutí Správnej rady ECML a na konferencii Rady Európy: „Kvalitné vzdelávanie a jazykové spôsobilosti pre spoločnosť v 21. storočí: tradície, výzvy a vízie“.	
Spôsob financovania:	Náklady hradí MŠVVaŠ SR v súlade s Dohodou Rady Európy (ďalej aj „RE“).	
3. Rámcový program pobytu: 
18. 03. 2014      -  prílet do Grazu,   ubytovanie, štúdium materiálov na zasadnutie
19. 03. 2014      -  účasť na zasadnutí ECML (9:00–18:30) 
20. 03. 2014      -  účasť na zasadnutí ECML (9:00–13:00), účasť na konferencii RE
                             (14:00-18:30)
21. 03. 2014     -  účasť na konferencii (9:30-14:30) a na kultúrnom programe
22. 03. 2014      -  odlet z Grazu    
4. Stručný priebeh rokovaní:
V dňoch 19.-20. marca 2014 sa v Európskom centre pre moderné jazyky v Grazi konala 
23. schôdza Správnej rady ECML, na ktorej sa hodnotila minuloročná práca Centra, súčasná a budúca spolupráca Centra s Európskou komisiou a s inými európskymi a mimoeurópskymi inštitúciami  a tiež spôsob implementácie jazykovej politiky Rady Európy do edukačných systémov členských krajín EÚ. 

Schôdzu otvorila predsedníčka Správnej rady p. Irena Mašková (Česká republika), po schválení programu sa zúčastneným prihovorila nová riaditeľka ECML Sarah Breslin (UK), ktorá ocenila podporu Rakúska ako prezidentskej krajiny v RE a podporu zo Štrasburgu. Zdôraznila, že ECML (ďalej aj „Centrum“) je jedinečné centrum svojho druhu v Európe, ktoré zabezpečuje jazykovú politiku RE a spoločné zasadnutie Správnej rady je výbornou príležitosťou na to, aby si predstavitelia ministerstiev 32 členských štátov (nie všetky sú členmi EÚ) vymenili svoje skúsenosti a poznatky o súčasnom stave svojich edukačných systémov, o výzvach a úlohách, ktoré plnia, aby sa dosiahla rovnováha medzi výskumom a praxou. Zdôraznila tiež potrebu priamej spolupráce so školami a s učiteľmi a ešte lepšej a efektívnejšej diseminácie poznatkov a skúseností.
V prejavoch pokračoval riaditeľ oddelenia pre vzdelávanie RE v Štrasburgu, p. Sjur Bergan, ktorý nás oboznámil s aktuálnou situáciou v oblasti jazykovej politiky v Európe – v popredí záujmu Rady Európy sú tri priority: demokracia, aktívna účasť a diverzita vo vzdelávaní, najmä vo vyššom sekundárnom vzdelávaní pri príprave mládeže na vstup na pracovný trh. Je potrebné vychovávať a vzdelávať aktívnych demokraticky zmýšľajúcich občanov a zamerať sa nielen na kvalitu vzdelávania na vysokých školách a univerzitách, ale na kvalitu školského systému ako celku. V školskom (formálnom) vzdelávaní je potrebné poskytovať adekvátne príležitosti všetkým učiacim sa, dôležitá je sociálna inklúzia. Spomenul tiež, že v priebehu 10 rokov sa vymení celá generácia učiteľov, nastúpia noví a mladí učitelia, ktorých treba už teraz pripraviť na novú kvalitu vzdelávania a nový spôsob výučby, ktorý bude zdôrazňovať rovnako spôsobilosti založené na vedomostiach a zručnostiach (kompetencie) ako aj tie, ktoré sú založené na postojoch a spoločenských či kultúrnych hodnotách.

V oblasti administratívy a rozpočtu Centra nás p. Michael Armstrong (vedúci oddelenia administratívy) oboznámil s finančnou situáciou v rámci 4. strednodobého programu „Learning Through Languages“ na roky 2012-2015 – je to v doterajšej histórii najmenej financovaný program, kríza sa podpísala pod výrazne redukovaný počet vzdelávacích podujatí, seminárov a workshopov; činnosť Centra sa sústredila na pracovné stretnutia expertov a projektových tímov. P. Armstrong nám oznámil, že odchodom Španielska a príchodom Dánska a Srbska členské príspevky sú o 140 000 Eur nižšie než minulý rok a Centrum bude vyvíjať svoje aktivity vo finančnom limite 1,7 mil. Eur. Napriek tomu sa rozhodnutím manažmentu Centra ani tento rok členské príspevky zvyšovať nebudú. Minulý rok Centrum financovalo 55 projektových aktivít rôznych druhov + konferenciu 2014 a publikácie, tento rok to bude 48 projektových aktivít, príprava konferencie 2015, publikácie a brožúry, rôzne formy diseminácií produktov Centra, tréningové (vzdelávacie) a konzultačné programy, ktoré tvoria 18-20% výdavkov a tiež výskumná činnosť, prieskumy a dotazníky.

V tejto súvislosti sa hovorilo o formách šetrenia finančnými prostriedkami. Hlavným bodom diskusie bolo zrušenie alebo značné obmedzenie tlačených papierových publikácií, brožúr a rôznych metodických materiálov, ktoré by malo byť nahradené iba elektronickou verziou na stránke www.ecml.at a pracovníci Centra by premysleli sofistikovanú formu sťahovania si niektorých špecifických dokumentov tak, aby sa k nim dostali iba oprávnené osoby. Väčšina členov Rady súhlasila s takouto formou šetrenia, avšak niektorí členovia upozornili na to, že sa značne zníži informovanosť verejnosti o Centre, čo by sa mohlo odraziť na poklese záujmu o jeho vzdelávacie a konzultačné aktivity. Z tohto dôvodu treba veľmi zodpovedne a starostlivo rozhodnúť, aký typ publikácií bude existovať iba v elektronickej podobe a aké informácie o aktivitách Centra treba naďalej publikovať a distribuovať záujemcom a jazykovým expertom v tlačenej podobe.

K najvýznamnejším aktuálnym aktivitám Centra patrí práca spolku John Trim Fellowship, projekt Európske jazykové portfólio pre učiteľov, projekt FREPA/CARAP a projekt zameraný na znakové jazyky (Sign Languages).

V rámci procedurálnych rozhodnutí sme uskutočnili voľbu podpredsedu Správnej rady a dvoch členov kancelárie ECML na roky 2014-2015 a 2015-2016. Vo funkcii predsedníčky Správnej rady Centra pre moderné jazyky zostáva p. Irenu Mašková, ktorá pracuje ako štátny radca v sekcii medzinárodných vzťahov, Ministerstvo školstva, mládeže a športu v Českej republike. Podpredsedníčkou sa stala p. Ursula Newby, Rakúsko, členkami kancelárie pre rok 2014-2015  p. Ingrid Jurela Jarak, Chorvátsko (Ministerstvo vedy, školstva a športu Zagreb) a pre rok 2015-2016 p. Marja Beuk, Holandsko (Ministerstvo školstva, kultúry a vedy, odbor stredných škôl).

Členovia Správnej rady v ďalších bodoch programu informovali o podujatiach a aktivitách na podporu aktuálnej jazykovej politiky vo svojich krajinách. Každoročne v pracovných skupinách hovoríme o novinkách a trendoch v našich vzdelávacích systémoch. Informovala som, že pokračuje povinná angličtina, ktorá sa podľa podmienok škôl začína vyučovať buď v prvom alebo v treťom ročníku základnej školy, že naša sekcia pracuje na novelách viacerých zákonov, o.i. na novele školského zákona. Prítomných zaujímalo tiež celoplošné testovanie – v tomto roku sa uskutočnilo prvé Testovanie 5 po pilotnom projekte, hovorila som o Testovaní 9 a o maturitnej skúške. Všetky krajiny zdôraznili potrebu povinnej výučby dvoch cudzích jazykov, Česká republika v súčasnosti podniká kroky k zavedeniu druhého cudzieho jazyka v nižšom strednom vzdelávaní. Informovala som tiež o tom, že Slovenská republika sa síce nezúčastnila veľkého európskeho jazykového prieskumu, ale pracovníci ŠPÚ sa podieľali na spracovaní údajov a teoretického základu materiálu. Na Slovensku pretrváva problém dostatočného počtu kvalifikovaných učiteľov cudzích jazykov. Dánsko sa vracia k zavedeniu druhého povinného cudzieho jazyka, ktorý pred časom zrušili. 90% žiakov si zvolilo ako druhý cudzí jazyk nemecký, ktorý sa stal povinným cudzím jazykom. Rakúsko sa sústreďuje na komunikačný prístup v primárnom vzdelávaní a dôraz kladie i na výučbu cudzích jazykov v predprimárnom vzdelávaní a na tvorbu národných vzdelávacích štandardov, čo sú naše štátne vzdelávacie programy. Rakúska ministerka školstva a ženských záležitostí a práv pozastavila účasť Rakúska v medzinárodných prieskumoch a testovaniach, kým sa nezačne uplatňovať novela zákona. Chorvátsko má podobný problém ako Slovensko v nedostatku kvalifikovaných učiteľov CJ, Arménsko nemá vypracované obsahové štandardy pre jednotlivé ročníky a používa zastaralé učebnice, ktoré nespĺňajú kritériá Spoločného európskeho referenčného rámca. V Švédsku zavádzajú čínštinu ako druhý cudzí jazyk – mnohé krajiny potvrdili, že začínajú vyučovať čínštinu a japončinu v primárnom vzdelávaní. Bulharsko plánuje reformu celého školského systému, v Poľsku sa posúva rok veku dieťaťa pri vstupe do primárneho vzdelávania zo 7 na 6 rokov, na Malte začnú chodiť deti do školy dokonca vo veku 5 rokov – pribúdajú im migranti, zavádzajú pre nich kurzy základnej úrovne jazyka na tzv. „prežitie“. Vo Fínsku v súčasnosti reformujú primárne vzdelávanie nie z hľadiska obsahu, ale z hľadiska prístupu k žiakovi – bude založené na troch pilieroch: uvedomovanie si a rešpektovanie materinského jazyka žiaka (najmä migrantov), operatívny kultúrny plurilingvizmus vo výučbe CJ a kultúrna diverzita. 

Zástupkyňa riaditeľky ECML v Grazi p. Susanna Slivensky, ktorá zodpovedá za programovú časť práce Centra,  nás podrobne oboznámila so všetkými projektami 4. strednodobého projektového obdobia 2012-2015 a ich doterajšími výsledkami, informácie dostupné na: www.ecml.at/learningthroughlanguages. Nové prvky: väčšia spolupráca učiteľov CJ a učiteľov ostatných predmetov; tvorba jazykových deskriptorov pre matematiku a fyziku; Európske jazykové portfólio pre učiteľov zahŕňajúce didaktické zručnosti pre predprimárnu výučbu CJ; jazykové a komunikačné zručnosti a spôsobilosti relevantné pre predprimárne vzdelávanie; plurilingvizmus nie ako prekážka, ale ako forma vzájomného obohacovania sa; vzrastajúca úloha rodičov v jazykovom vzdelávaní; zviditeľnenie a zvýšenie informovanosti o znakových jazykoch; viacjazyčné učebnice s viacjazyčnými glosármi, atď.  Na záverečnú konferenciu súčasného programového obdobia plánujú pracovníci ECML pozvať oveľa širšiu platformu jazykových expertov, národných koordinátorov projektov a národných kontaktných osôb, než doteraz. Priebeh a výsledky konferencie budú diseminované viacerými spôsobmi – okrem publikácií to bude napríklad aj formou národných video-konferencií. V tejto súvislosti Rumunsko upozornilo na zvýšenie finančných nákladov v rámci organizácie konferencie. Hovorilo sa i o spoplatnení účasti na konferencii a niektorých publikácií. P. Slivensky pripomenula členom Správnej rady, že Centrum očakáva ďalšie národné priority v oblasti jazykového vzdelávania – zatiaľ poslalo svoje priority iba 17 krajín. Slovenská republika prejavila záujem o školenia a konzultácie v oblasti národného testovania úrovne ovládania cudzích jazykov, NÚCEM však pre pracovnú zaneprázdnenosť odstúpil od tohto projektu a požiadal o časový odklad.

P. Michael Armstrong prezentoval Výročnú správu Centra za rok 2013,   ktorá je zverejnená na webovej stránke www.ecml.at. Vyzdvihol aktivity škôl v celej Európe na oslavách viacjazyčnosti v rámci Európskeho dňa jazykov. Na Slovensku v súčasnosti prebieha malý projekt, ktorý sa podrobne zaoberá spôsobom a metódami výučby rómskeho jazyka „East Slovak Romani“.

Prítomným sa prihovorila generálna riaditeľka sekcie pre demokraciu RE p. Snežana Markovič. Hlavnými témami jej príhovoru boli priority v oblasti demokracie a ľudskej dôstojnosti, aktívna participácia, sociálna bezpečnosť, diverzita a spravodlivosť. Zamerala sa tiež na kvalitu, účel a ciele vzdelávania – zdôraznila politickú zodpovednosť za poskytovanie kvalitného vzdelávania na všetkých jeho stupňoch. Upozornila na rastúcu nedôveru v mnohonárodnostných prostrediach a xenofóbiu. Hovorila o kríze v Ukrajine, poukázala na to, ako za relatívne krátke časové obdobie môže dôjsť k takmer úplnému rozpadu spoločnosti. Informovala nás o prebiehajúcich projektoch, ktoré riešia inklúziu, korupciu v oblasti vzdelávania, ľudské práva, ochranu menšín, boj proti diskriminácii, interkultúrne aspekty, vyučovacie jazyky a iné. Zdôraznila, že jazykové vzdelávanie môže výrazne prispieť k propagácii a posilneniu demokracie a v tejto súvislosti vyzdvihla prácu a aktivity ECML v Grazi.

V závere zasadnutia riaditeľka ECML Sarah Breslin pripomenula členom Správnej rady (SR), že v júni 2014 sa bude konať mimoriadne zasadnutie formou workshopu, na ktorý budú pozvaní okrem členov SR aj národné kontaktné osoby. Pre Slovensko je takouto kontaktnou osobou PhDr. Denisa Ďuranová zo Štátneho pedagogického ústavu v Bratislave. P. Breslin vyzvala všetkých prítomných, aby posielali svoje nápady, návrhy a pripomienky k práci Centra hocikedy v priebehu celého roka – Centrum privíta každú dobrú myšlienku na skvalitnenie svojej práce.

Po skončení zasadnutia som sa zúčastnila 2-dňovej konferencie Rady Európy: „Kvalitné vzdelávanie a jazykové spôsobilosti pre spoločnosť v 21. storočí: tradície, výzvy a vízie“, ktorá sa konala v budove Alte Universität v Grazi pod záštitou Rakúska ako prezidentskej krajiny RE a Komisie ministrov RE. Moja nominácia na konferenciu na podnet Stálej misie SR pri Rade Európy bola schválená generálnym riaditeľom sekcie regionálneho školstva 
Mgr. Zdenkom Krajčírom. Troma základnými piliermi obsahu konferencie o kvalite vzdelávania bol priestor na učenie sa a autonómia žiaka, využívanie technológií v triedach a plurilingválne vzdelávanie. 

5. Odporúčané závery:
Je potrebné naďalej podporovať a zabezpečovať odbornú spoluprácu Európskeho centra pre moderné jazyky v Grazi s inštitúciami v Slovenskej republike zameranými na jazykové vzdelávanie a nominácie účastníkov seminárov a konferencií v rámci 4. strednodobého projektového obdobia tak, aby sa SR aktívne podieľala na tvorbe strategických dokumentov. Rovnako je potrebné komunikovať a diseminovať výstupy a výsledky z predchádzajúceho projektového obdobia tak, aby sa dostali do rúk osôb a inštitúcií, ktoré sú v priamom styku s učiteľmi cudzích jazykov (prezidenti jazykových asociácií v SR, MPC a ŠPÚ), aby sa zabezpečila implementácia európskej jazykovej politiky do edukačného systému SR. V rámci organizácie Európskeho dňa jazykov je potrebné prostredníctvom odborov školstva na obvodných úradoch v sídle kraja informovať školy a vzdelávacie inštitúcie o možnostiach spolupráce s Centrom. V súlade s európskou jazykovou politikou je potrebné zachovať v nižšom strednom vzdelávaní výučbu druhého cudzieho jazyka.

6. Prehľad prinesenej dokumentácie a miesto jej uloženia:
Materiály zo zasadnutia Správnej rady ECML a z konferencie som osobne priniesla a sú v tlačenej podobe uložené na odbore gymnázií a jazykových škôl, Ministerstvo školstva, vedy, výskumu a športu, Stromová 1, 813 30 Bratislava. 

7. Osobitne vyhodnotený očakávaný prínos ZPC:
Účasť na zasadnutí Správnej rady ECML je pre mňa každoročne veľkým prínosom, pretože získavam najaktuálnejšie informácie o  jazykovej politike Európskej komisie a Rady Európy, ktoré využívam vo svojej práci. Dôležitú úlohu plní táto informovanosť i pri poskytovaní stanovísk na úrovni odboru gymnázií a jazykových škôl i  sekcie regionálneho školstva k návrhom legislatívnych úprav.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce, európskych záležitostí a CŽV, ktorá ju zverejní na internetovej stránke MŠVVaŠ SR.
Súhlasím so zverejnením správy na internete.

Správu vypracovala:	PaedDr. Eva Obžerová	
Miesto a dátum:	Bratislava, 28. marca 2014	
Správu schválil:	Mgr. Zdenko Krajčír, generálny riaditeľ sekcie regionálneho školstva	
		
	RNDr. Igor Gallus, riaditeľ odboru gymnázií a jazykových škôl